SKRIFTLIG FORESPØRGSEL E-1326/00

af Hiltrud Breyer (Verts/ALE) til Kommissionen

(27. april 2000)

Om: Forurening af spansk frugt og spanske grønsager med pesticider og indførelse af et EU-pesticidpas

I betragtning af de høje koncentrationer af pesticidrester på spansk frugt og spanske grønsager, der er konstateret inden for de seneste uger ifølge oplysninger fra Sammenslutningen af tyske frugthandelsvirksomheder (BVF) (Der Spiegel 9/2000, s. 86), og med henblik på at indføre et EU-pesticidpas for at tage hensyn til behovet for gennemskuelighed inden for fødevaresikkerheden og muliggøre effektive fødevarekontroller ønsker forespørgeren følgende oplyst:

1. Er Kommissionen klar over, at der inden for de seneste uger er leveret spanske peberfrugter til Tyskland, der var stærkt forurenede med pesticider, og at de tilladte maksimale koncentrationer af midlet Methiocarb, som anvendes til at bekæmpe mider, var overskredet?

Hvornår modtog Kommissionen i bekræftende fald de pågældende oplysninger, og i hvilket omfang blev offentligheden informeret?

2. Hvilke foranstaltninger agter Kommissionen at træffe for at opfylde behovet for gennemskuelighed inden for fødevaresikkerheden?

3. Da der anvendes stadig flere forskellige plantebeskyttelsesmidler, og levnedsmiddelinspektørerne ikke har kendskab til deres anvendelse, er søgningen efter pesticidrester ineffektiv og opfylder ikke behovet for gennemskuelighed inden for fødevaresikkerheden. Hvilke foranstaltninger agter Kommissionen at træffe for at bringe disse uacceptable forhold til ophør?

4. Er det efter Kommissionens opfattelse muligt at indføre et bindende EU-pesticidpas gældende for hele EU, på hvilket producenten angiver anvendelsen af de forskellige pesticider på afgrøderne og dermed muliggør en effektiv fødevarekontrol (urigtige angivelser på pesticidpasset kunne føre til, at der blev truffet sanktioner over for producenten)?

Hvilke hindringer er der i benægtende fald for et sådant EU-pesticidpas?

Svar afgivet på Kommissionens vegne af David Byrne

(23. juni 2000)

Kommissionen har ikke fået oplysninger om, at restkoncentrationerne af Methiocarb skulle være for store. Ved hjælp af det hurtige varslingssystem for fødevarer blev Kommissionen imidlertid underrettet om, at spanske peberfrugter med for store restkoncentrationer af methamidophos, acephat og endosulfan var i handelen i Fællesskabet i slutningen af 1999 og i begyndelsen af 2000. Den videresendte øjeblikkeligt alle oplysninger til de officielle kontaktsteder i medlemsstaterne, således at de relevante aktioner kunne sættes i værk.

I hvidbogen om fødevaresikkerhed(1) understregede Kommissionen, at den havde til hensigt at udvise fuld åbenhed i alle sager vedrørende fødevaresikkerhed, navnlig ved at øge det niveau af åbenhed, der allerede er opnået ved offentliggørelse af videnskabelige udtalelser, kontrolrapporter, tilsynsrapporter og lignende dokumentation.

Kommissionen er enig i, at det nuværende system kan forbedres med vedtagelsen af de forslag, der er angivet i hvidbogen om fødevaresikkerhed. Det øgede antal af hurtigt udsendte varslinger hænger i mindre grad sammen med utilstrækkelige oplysninger om restkoncentrationer og indførelsen af grænseværdier for produkter, der ikke tidligere var reguleret, end med det faktum, at et stigende antal pesticider sættes ned til bestemmelsesgrænseværdien (nul). Alle plantebeskyttelsesmidler, der anvendes i Fællesskabet, er underlagt de strenge sikkerhedskrav i Rådets direktiv 91/414/EØF af 15. juli 1991 om markedsføring af plantebeskyttelsesmidler(2). Det indeholder også bestemmelser om, at der skal foreligge tilfredsstillende analytiske metoder til påvisning af restkoncentrationer, før medlemsstaterne må give deres godkendelse. Disse metoder består i stigende grad af multimetoder, der gør det muligt at påvise en lang række pesticider. Kommissionen er ikke enig i, at søgningen efter restkoncentrationer af plantebeskyttelsesmidler er ineffektiv. Det skyldes, at myndighederne i medlemsstaterne råder over og reelt anvender praktiske multimetoder og specifikke analysemetoder, sammen med resultaterne af nationale og EU-koordinerede overvågningsprogrammer for pesticidrester i korn, frugt og grøntsager. Den manglende påvisning af restkoncentrationer er snarere et tegn på, at restkoncentrationer ikke er tilstede end på, at metoderne er utilstrækkelige. I overensstemmelse med Kommissionens ønske om åbenhed i forbindelse med fødevaresikkerhed, offentliggør Kommissionen hvert år resultaterne af de årlige målrettede EU-koordinerede overvågningsprogrammer for pesticidrester i korn, frugt og grøntsager på internettet. Det samme gælder rapporterne om kontrolinspektioner udarbejdet af Levnedsmiddel- og Veterinærkontoret.

På nuværende tidspunkt har Kommissionen ingen planer om at foreslå et bindende EU-pesticidpas. Indtil videre har kun to medlemsstater indført bindene ordninger for registrering af bedriftens brug af pesticider.

(1) KOM(1999) 719 endelig udg.

(2) EFT L 230 af 19.8.1991.